[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.5.2007

SEC(2007) 693 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΕ Σύστημα έγκαιρης προειδοποίησης αριθ. 2–4/2007

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγη 3

2. Εσοδα ειδικου προορισμου 3

3. Ταμειο Αναδιαρθρωσησ στον τομεα της Ζαχαρης 4

4. Σχολια για την εκτελεση του προϋπολογισμου 2007 4

5. Συμπερασματα 6

Εισαγωγη

Στο παράρτημα εμφαίνεται το πραγματικό επίπεδο εκτέλεσης του προϋπολογισμού συγκριτικά με την πορεία των δαπανών όπως προβλέπονται από το δείκτη που καταρτίστηκε με βάση τις διατάξεις του άρθρου 20 του κανονισμού (EΚ) αριθ. 1290/2005 του Συμβουλίου[1], για το διάστημα από τις 16 Οκτωβρίου 2006 έως τις 28 Φεβρουαρίου 2007.

Εσοδα ειδικου προορισμου

Με βάση τις διατάξεις του άρθρου 34 του κανονισμού χρηματοδότησης της νέας ΚΓΠ (ΕΚ) αριθ. 1290/2005, τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης συμμόρφωσης, από παρατυπίες και από την εισφορά επί του γάλακτος θεωρούνται ως έσοδα ειδικού προορισμού που διατίθενται για τη χρηματοδότηση των δαπανών του ΕΓΤΕ. Τη χρονική στιγμή της κατάρτισης του προϋπολογισμού 2007 έγινε εκτίμηση των ανωτέρω εσόδων και το κατ’εκτίμηση ποσό ελήφθη υπόψη όταν η αρμόδια για τον προϋπολογισμό αρχή ενέκρινε τις πιστώσεις του προϋπολογισμού 2007. Συγκεκριμένα:

- οι εισπράξεις από την εισφορά επί του γάλακτος εκτιμήθηκαν σε 349,0 εκατομμύρια ευρώ και ελήφθησαν υπόψη με τη μείωση των πιστώσεων που ζητήθηκαν για τον τομέα του γάλακτος και των γαλακτοκομικών προϊόντων, στον οποίο η αρμόδια για τον προϋπολογισμό αρχή διέθεσε ποσό ύψους 587,0 εκατομμυρίων ευρώ,

- οι εισπράξεις από τα αποσπασθέντα ποσά εκκαθάρισης συμμόρφωσης και από τις παρατυπίες εκτιμήθηκαν σε 568,0 εκατομμύρια ευρώ και 70,0 εκατομμύρια ευρώ, αντιστοίχως. Το συνολικό ποσό των 638,0 εκατομμυρίων ευρώ ελήφθη υπόψη με τη μείωση των πιστώσεων που ζητήθηκαν για το καθεστώς ενιαίας ενίσχυσης, για το οποίο η αρμόδια για τον προϋπολογισμό αρχή διέθεσε ποσό ύψους 27 918,0 εκατομμυρίων ευρώ.

Ο συνημμένος στο παράρτημα πίνακας εμφαίνει την εκτέλεση του λογαριασμού εσόδων ειδικού προορισμού για τον οποίο συγκεντρώθηκε ποσό ύψος 721,2 εκατομμυρίων ευρώ έως τις 28 Φεβρουαρίου 2007. Συγκεκριμένα:

- από την εισφορά επί του γάλακτος συγκεντρώθηκε ποσό περίπου 350,9 εκατομμυρίων ευρώ σε σύγκριση με την αρχική εκτίμηση των 349,0 εκατομμυρίων ευρώ,

- τα αποσπασθέντα ποσά εκκαθάρισης συμμόρφωσης ανήλθαν σε περίπου 332,2 εκατομμύρια ευρώ, με αναμενόμενα συμπληρωματικά ποσά έως τα τέλη της χρήσης, και

- οι εισπράξεις από τις παρατυπίες ανήλθαν σε περίπου 38,1 εκατομμύρια ευρώ, με συμπληρωματικά ποσά αναμενόμενα επίσης έως τα τέλη της χρήσης.

Σύμφωνα με τους ισχύοντες κανόνες, τα έσοδα αυτά μπορούν να χρησιμοποιηθούν, εν όλω ή εν μέρει, για να καλύψουν τη χρηματοδότηση των δαπανών του ΕΓΤΕ εάν οι πιστώσεις του προϋπολογισμού που χορηγούνται από την αρμόδια για τον προϋπολογισμό αρχή δεν φθάνουν να χρηματοδοτήσουν τις πραγματοποιούμενες δαπάνες από τα κράτη μέλη. Σε περίπτωση που δεν χρησιμοποιείται μέρος των ανωτέρω εσόδων, τότε το μέρος αυτό θα μεταφερθεί αυτόματα στην επόμενη χρήση.

Ταμειο Αναδιαρθρωσησ στον τομεα της Ζαχαρης

Τα προσωρινά ποσά αναδιάρθρωσης στον τομέα της ζάχαρης τυγχάνουν μεταχείρισης ως έσοδα ειδικού προορισμού με σκοπό τη χρηματοδότηση της ενίσχυσης στην αναδιάρθρωση του τομέα της ζάχαρης και άλλων ενισχύσεων που προβλέπονται στο Ταμείο Αναδιάρθρωσης. Για την περίοδο εμπορίας 2006/2007, τα ανωτέρω ποσά αφορούν ποσοτικές ποσοστώσεις ζάχαρης, σιροπιού ινουλίνης και ισογλυκόζης που ευρίσκονται στη κατοχή εμπορευόμενων και πρόκειται να πληρωθούν από τα κράτη μέλη στο Ταμείο σε δύο δόσεις, με αντίστοιχες προθεσμίες 31 Μαρτίου και 30 Νοεμβρίου 2007. Έως τα τέλη Φεβρουαρίου, τα κράτη μέλη είχαν καταβάλει περίπου 314,2 εκατομμύρια ευρώ ως τμήμα της πρώτης δόσης των οφειλόμενων ποσών αναδιάρθρωσης.

Σχολια για την εκτελεση του προϋπολογισμου 2007

Κατωτέρω ακολουθούν σύντομα σχόλια για τους λόγους εμφάνισης των σημαντικότερων αποκλίσεων μεταξύ του πραγματικού και του αναμενόμενου επιπέδου εκτέλεσης ορισμένων τομέων του προϋπολογισμού 2007:

Νομισματικοί παράγοντες

Στο επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνεται υπόψη η εξέλιξη της ισοτιμίας δολαρίου ΗΠΑ/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και ορισμένων εσωτερικών ενισχύσεων, όπως η ενίσχυση στο βαμβάκι, οι δαπάνες επηρεάζονται από την πορεία της ισοτιμίας ευρώ/δολαρίου.

Σύμφωνα με το άρθρο 21 του κανονισμού (EΚ) αριθ. 1290/2005, ο προϋπολογισμός που εγκρίθηκε από την αρμόδια για τον προϋπολογισμό αρχή καταρτίστηκε με βάση τη μέση ισοτιμία 1 ευρώ = 1,27 $ για το διάστημα Ιουλίου-Σεπτεμβρίου 2006. Σημειωτέον ότι για το διάστημα από την 1η Αυγούστου 2006 έως τις 28 Φεβρουαρίου 2007 η μέση ισοτιμία ήταν περίπου 1 ευρώ = 1,29 $, δηλαδή 1,6% πάνω από την ισοτιμία που χρησιμοποιήθηκε για την κατάρτιση του προϋπολογισμού 2007.

Αγοραίοι παράγοντες

Σιτηρά (– 150,1 εκατομμύρια ευρώ)

Οι εξαιρετικά ευνοϊκές εσωτερικές και εξωτερικές συνθήκες που επικράτησαν στην αγορά σιτηρών και οι προκύπτουσες υψηλότερες τιμές στην εσωτερική αγορά αναμένεται να οδηγήσουν σε χαμηλότερο ύψος επιστροφών κατά την εξαγωγή, καθώς και σε χαμηλότερες αγορές και υψηλότερες πωλήσεις σιτηρών σε δημόσια αποθεματοποίηση, με συνέπεια, τοιουτοτρόπως, υστέρηση απορρόφησης των πιστώσεων του προϋπολογισμού στον τομέα αυτό, η οποία αναμένεται να διαρκέσει μέχρι τα τέλη της χρήσης.

Ζάχαρη (+ 130,0 εκατομμύρια ευρώ)

Η τρέχουσα υπέρβαση απορρόφησης των πιστώσεων του προϋπολογισμού σε σύγκριση με το επίπεδο του δείκτη οφείλεται στις αυξημένες ποσότητες εξαγόμενης ζάχαρης που αφορούν τόσο τη διακινούμενη στην ελεύθερη αγορά όσο και την προερχόμενη από δημόσια αποθεματοποίηση.

Οίνος (+ 58,0 εκατομμύρια ευρώ)

Η τρέχουσα υπέρβαση απορρόφησης των πιστώσεων του προϋπολογισμού σε σύγκριση με το επίπεδο του δείκτη οφείλεται στους εξής δύο λόγους:

- τις τρέχουσες πληρωμές των κρατών μελών που προκύπτουν από τις αποστάξεις πρόληψης της κρίσεως για την περίοδο εμπορίας 2005/2006, οι οποίες διενεργήθηκαν προς τα τέλη 2006 αλλά δεν καταβλήθηκαν στη διάρκεια της χρήσης, και

- την επιτάχυνση του ρυθμού των πληρωμών για τη μόνιμη εγκατάλειψη της αμπελοκαλλιέργειας και από τα μέτρα αναδιάρθρωσης και στροφής σε άλλες δραστηριότητες.

Η ανωτέρω υπέρβαση απορρόφησης αναμένεται να είναι προσωρινή.

Γάλα και γαλακτοκομικά προϊόντα (+ 79,7 εκατομμύρια ευρώ)

Οι πιστώσεις του προϋπολογισμού σε σύγκριση με το επίπεδο του δείκτη εμφανίζουν μέχρι τις 28 Φεβρουαρίου 2007 υπέρβαση απορρόφησης λόγω επιτάχυνσης του ρυθμού των πληρωμών επιστροφών κατά την εξαγωγή. Κατά την παρούσα χρονική στιγμή, η Επιτροπή αναμένει ότι η ανωτέρω υπέρβαση εκτέλεσης θα είναι προσωρινή.

Θα πρέπει να επισημανθεί ότι η παρατηρούμενη υπέρβαση απορρόφησης σε σύγκριση με το επίπεδο του δείκτη οφείλεται σε τεχνικούς λόγους. Ο δείκτης καταρτίστηκε με βάση τις δαπάνες των τριών παρελθουσών χρήσεων που περιλάμβαναν την επενέργεια των εσόδων από την εισφορά επί του γάλακτος τα οποία, κατ’εκείνες τις χρήσεις, αφαιρούνταν και από τις ζητούμενες πιστώσεις του τομέα και από τις πραγματοποιούμενες δαπάνες. Ωστόσο, αρχής γενομένης με τον προϋπολογισμό 2007, τα έσοδα από την ανωτέρω εισφορά, που υπολογίσθηκαν κατ’εκτίμηση σε 349,0 εκατομμύρια ευρώ, τυγχάνουν χωριστής μεταχείρισης ως έσοδο ειδικού προορισμού διατιθέμενο στο ΕΓΤΕ. Τα κονδύλια του προϋπολογισμού 2007 που ζητήθηκαν και δόθηκαν από την αρμόδια για τον προϋπολογισμό αρχή για τον εν λόγω τομέα δεν περιλάμβαναν τα έσοδα αυτά και επομένως ο δείκτης εφαρμόζεται σε πιστώσεις που ήσαν χαμηλότερες από το ανωτέρω ποσό. Αυτός είναι ο λόγος για τον οποίο η τρέχουσα εκτέλεση του προϋπολογισμού δείχνει υπέρβαση.

Αν ληφθούν υπόψη τα έσοδα από την εισφορά επί του γάλακτος τα οποία αρχικώς προβλεπόταν να διατεθούν στο γαλακτοκομικό τομέα, θα προέκυπτε υστέρηση απορρόφησης ύψους 48,1 εκατομμυρίων ευρώ για τον τομέα αυτό.

Άμεσες ενισχύσεις (– 411,3 εκατομμύρια ευρώ)

Η τρέχουσα υστέρηση εκτέλεσης ανέρχεται σε – 1,1% σε σύγκριση με το επίπεδο του δείκτη και αφορά τόσο πληρωμές αποσυνδεδεμένες από το ύψος παραγωγής όσο και λοιπές άμεσες ενισχύσεις. Τα κράτη μέλη μπορούν να διενεργούν πληρωμές για τα εν λόγω καθεστώτα μέχρι τις 30 Ιουνίου 2007. Ως εκ τούτου, η Επιτροπή θεωρεί ότι κατά την παρούσα χρονική στιγμή η ανωτέρω υστέρηση εκτέλεσης μπορεί να είναι προσωρινή.

Αν ληφθούν υπόψη τα έσοδα από την εκκαθάριση συμμόρφωσης και από παρατυπίες που αρχικώς προβλεπόταν να διατεθούν στο καθεστώς ενιαίας πληρωμής, θα προέκυπτε υστέρηση απορρόφησης ύψους– 964,1 εκατομμυρίων ευρώ για το κεφάλαιο των άμεσων ενισχύσεων.

Συμπερασματα

Η απορρόφηση πιστώσεων για τις δαπάνες των κρατών μελών από τις 16 Οκτωβρίου 2006 έως τις 28 Φεβρουαρίου 2007 για μέτρα παρέμβασης στην αγορά και για άμεσες ενισχύσεις ανήλθε σε 32 531,9 εκατομμύρια ευρώ, δηλαδή συνεπαγόταν συνολική υστέρηση απορρόφησης των εν λόγω πιστώσεων κατά περίπου– 353,2 εκατομμύρια ευρώ.

Εφόσον συνεχιστεί μέχρι τα τέλη της χρήσης η συνολική αυτή υστέρηση απορρόφησης των πιστώσεων του προϋπολογισμού για μέτρα παρέμβασης στην αγορά και για άμεσες ενισχύσεις τότε ο προϋπολογισμός του γεωργικού τομέα δεν θα χρειαστεί τα συγκεντρωθέντα έσοδα ειδικού προορισμού τα οποία στις 28 Φεβρουαρίου 2007 ανέρχονταν σε 721,2 εκατομμύρια ευρώ. Σε αυτή την περίπτωση τα μη αναλωθέντα ποσά από το ανωτέρω έσοδο θα μεταφερθούν αυτόματα στη χρήση 2008.

ΠΑΡΑΡΤΗΜΑ

[pic]

[1] ΕΕ L 209 της 11.8.2005, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 320/2006 (ΕΕ L 58 της 28.2.2006, σ. 42).